Fiksheid kelder Dané se WB-droomDané van Niekerk. Foto: Kieran Galvin/NurPhoto via AFP. “Totaal gebroke,” is Dané van Niekerk se kort inskrywing op sosiale media nadat sy nie deel van die uitgelese Protea-groep vir die komende T20-Wêreldbekergroep is nie. Die 29-jarige sterspeler het in September 2021 laas vir die Proteas gespeel nadat sy haar enkel in aanloop tot daardie jaar se Wêreldbeker-toernooi gebreek het. Hoewel sy intussen deel van The Hundred-aksie in Engeland was, kon sy nie nou Krieket Suid-Afrika (KSA) se vereiste fiksheidstoets slaag nie. Volgens Clinton du Preez, keurderbaas, het Van Niekerk genoeg kanse gehad om aan die fiksheidskriteria te voldoen. Daar word glo van nasionale vrouekrieketspelers verwag om twee kilometer binne 9:30 min kaf te draf en Cricinfo berig dat die Protea-kaptein dié fiksheidsmaatstaf met 18 sekondes gemis het. Absolutely BROKEN.. https://t.co/oS4DX7CIkS — Danevn81 (@Danevn811) January 31, 2023 Van Niekerk is ongetwyfeld een van die beste witbalkrieketspelers op die groot verhoog. Sy het al amper 2 000 lopies in die kortste weergawe van die spel geslaan, terwyl sy ook 65 paaltjies geneem het. Die gesaghebbende Wisden Cricketers’ Almanack het haar vroeër as een van die topvyfspelers van die jaar aangewys – grotendeels danksy haar uitstekende vertonings in The Hundred-reeks. As kaptein van die Oval Invincibles het Van Niekerk nie net toegesien dat haar span met die uiteindelike louere in 2021 weggestap het nie, maar sy het ook die toekenning vir die waardevolste speler van die toernooi ontvang. Du Preez het dit egter benadruk dat alle spelers oor dieselfde kam geskeer word en dat bestendigheid die wagwoord is wanneer besluite geneem word. Die voormalige Protea-kolwer Lizelle Lee het juis verlede jaar haar uittrede uit internasionale krieket aangekondig nadat sy die span se gewigtoets gedruip het. Suné Luus sal oudergewoonte die kapteinskapleisels in Van Niekerk se afwesigheid vasvat. Die Proteas speel hul eerste Wêreldbekerwedstryd op 10 Februarie wanneer hulle teen Sri Lanka in Kaapstad kragte meet. Protea-groep vir T20-Wêreldbeker: Suné Luus (kaptein), Chloe Tryon (onderkaptein), Anneke Bosch, Tazmin Brits, Nadine de Klerk, Annerie Dercksen, Lara Goodall, Shabnim Ismail, Sinalo Jafta, Marizanne Kapp, Ayabonga Khaka, Masabata Klaas, Nonkululeko Mlaba, Delmi Tucker en Laura Wolvaardt. Your heroines for the ICC Women's #T20WorldCup ???????? #MyHero #AlwaysRising #BePartofIt pic.twitter.com/MUVZNtVQ1k — Proteas Women (@ProteasWomenCSA) January 31, 2023